
НАЦИОНАЛНО СДРУЖЕНИЕ

НА ОБЩО ПРАКТИКУВАЩИТЕ ЛЕКАРИ В БЪЛГАРИЯ

ЧЛЕН НА АСОЦИАЦИЯТА НА ЛЕКАРИТЕ ПО ОБЩА/ФАМИЛНА МЕДИЦИНА ОТ ЮГОИЗТОЧНА ЕВРОПА

======================================================

Контакти на: тел./факс. 0350/76-58 GSM 0887 626562 e-mail: nsoplb@mail.bg
                                                                                                  http://www.nsoplb.org
Уважаеми Дами и Господа,

Предлагаме на вниманието ви следния материал, който представя позицията на НСОПЛБ, относно предложението на д-р Додов за промяна в чл. 35 от ЗЗО, приета на заседание на УС на НСОПЛБ на 18-19.09.2004г. в гр. В. Търново. 
Настояваме предложението на д-р  Додов да не бъде прието, тъй като е в разрез с принципите на реформата в здравеопазването, принципите на ЕС по отношение на ролята на ОПЛ в здравните системи, икономически неефективно и съдържа повече популизъм, отколкото защита на потребителския интерес.

1. Терминологично уточняване: “личен лекар” като понятие се замени с “общопрактикуващ лекар” с началото на реформата в здравеопазването преди четири години и съдържанието му не е идентично.  Т.е., не е коректно в текст на закон да се използва.
2. Във всички лечебни заведения за ПИМП работят ОПЛ, които са или ще придобият специалност Обща медицина. Предходната им квалификация- специалност /вътрешни или детски болести/- не е необходимо условие за практикуване. Специалността Обща медицина е равна на останалите специалности и колегите, които практикуват са специалисти или се обучават за това.
3. В предложения от д-р Додов текст- ал.1 и 2 създават условия за неравнопоста-веност между пациентите от малки и големи населени места, между градове, които са университетски центрове и малки такива, и въобще. Следвайки неговата логика /и в останалите алинеи/, трябва да задължим жените да избират за ОПЛ лекар с призната специалност “акушерство и гинекология”, сърдечно болните- “кардиология” и т.н. Така да преобърнем световната практика и да изискваме от ОПЛ, да е придобил няколко специалности, включително и тесни, преди да започне да се занимава с Обща медицина и добие правото да обслужва, избралите го лица.
4. Дейностите свързани с профилактика, превенция и промоция на здравето са неотменна част от дейността на ОПЛ и не трябва да са причина за конфликт в съсловието, какъвто залага Додов с предложения от него текст.
Основният пакет дейности за първична извънболнчна медицинска помощ, съгласно Наредба №27, следва да се извършва от всеки общопрактикуващ лекар и не изземване на дейности заради тесни интереси, а улеснените и ефективни условия за поддържане и повишаване на квалификацията на ОПЛ трябва да са обект на законотворците. Общопрактикуващите лекари трябва да вършат своята работа по ясни алгоритми до определено ниво и при съответни показания да осъществяват консултация със специалисти от доболничната помощ. 
5. При настоящите нива на заплащане, профилактичната дейност, извършвана от ОПЛ, е икономически по- изгодна от тази на колегите от други специалности.

6. Считаме, че не е редно в закон да бъдат вкарвани текстове, които не са били приети по време на преговори между БЛС и НЗОК и така да се заобикаля и пренебрегва договорното начало.

7. Направените от д-р Додов предложения са опит за въвеждане на двоен стандарт и са предпоставка за неравнопоставеност.

8. Погрешно е отъждествяването на една или друга специалност с високо качество. Качеството е присъщо необходимо за всяка една дейност. Профилираната специалност предполага извършване на други и в повече дейности, които са надградени над тези, присъщи на ОПЛ и Общата медицина, и не са предмет на неговата дейност.

9. Вместо опити да гарантира, вече гарантирани дейности, предлагаме, д-р Додов да внесе искане и да посочи начин, по който бюджета за здравеопазване, съответно и в частта си за ПИМП, в РБ да се доближи до този на страните с традиции в това отношение.
Семеен лекар се изгражда с години и взаимното доверие в отношенията лекар- пациент е крайъгълният камък в този процес. У нас, той вече е в много напреднал етап и промените, насочени към сриване на това доверие, могат да бъдат с множество неблагоприятни последици.

Въпроси към д-р Додов:

1. Това пореден опит за подмяна на системата на здравеопазване с нова ли е, без да има възможност за проследяване на резултата от сега прилаганата?

 “на Запад, реформата е постоянна, като събития се случват средно на всеки 3-5 години,но не влияят обичайната организация и структура”

2. Запознат ли е д-р Додов с препоръките на Парламентарната асамблея на ЕС/текста в Italic/, касаещи превенцията на здравето и дейността на лекарите в ПИМП? Вероятно да. Все пак, ще посочим някои от тях:

“…реформата в европейските системи на здравеопазване трябва да бъде водена от ценностите на човешкото достойнство, справедливост, солидарност и професионална етика;насочена към подобряване на здравето;центрирана към нуждите и очакванията на гражданите, които споделят отговорността за собственото си здраве;фокусирана върху подобряване на качеството и ефективна цена;основана на солидно финансиране, за да позволява цялостно покриване и справедлив достъп;и ориентирана към първичната здравна помощ”
“За това, Парламентарната асамблея препоръчва на съвета на министрите да:

-да призоват страните членки, да гледат на профилактиката като на независим, “четвърти стълб” в допълнение на грижите за остри заболявания, дълговременните грижи и рехабилитацията;

-да призоват страните членки да дадат по- голямо предимство на първичната помощ и ролята на ОПЛ/GP/, за да се намали цената и да се подобри всеобщото здраве и благополучие”
19.09.2004г.                                                           За НСОПЛБ…………………….

                                                                                /Д-р Л. Киров- Председател/
